# Dataordbog (Karsten)

Med dataordbogen søger vi at beskrive samtlige væsentlige termer i problemdomænet. En fyldestgørende dataordbog indeholder gode definitioner og eksempler på domæneterminologi, og kan således styrke dels den interne kommunikation blandt os som udviklere—hvis vi læser den—og dels kommunikationen eksternt med kunden og andre interessenter.

Gode definitioner dækker så vidt muligt en intensionel så vel som en ekstensionel definition, og henviser i øvrigt til relaterede termer. Er der særlige valideringsregler vedrørende en term, indgår de også her.

Den intensionelle definition er en generel beskrivelse af termen som koncept. Hvor det er muligt, suppleres den med en ekstensionel definition bestående af konkrete eksempler på det som konceptet dækker over.

Det typiske format på en definition af en term er:

* Term
  + Intensionel definition
  + Evt. valideringsregel
  + Ekstensionel definition
  + Henvisning til relaterede termer

Tabel NNN viser starten på vores dataordbog. Resten kan ses i bilag NNN. Her har vi suppleret de danske termer med de tilsvarende engelske da vi har holdt vores kodebase på engelsk.

|  |  |
| --- | --- |
| **Term** | **Engelsk betegnelse** |
| **Afdrag**  Den del af den faste, månedlige ydelse som går til afbetaling af restgælden efter betaling af renter.  Se: Ydelse, Restgæld | Repayment  *I tilbagebetalingsplan:*  Principal paid |
| **Ansat**  En ansat i virksomheden med en given rolle.  Se: Salgschef, Sælger | Employee |
| **Anseelse**  En kundes anseelse. Angiver hvorvidt der tidligere har været problemer med kunden.  Mulige værdier: God, dårlig | Standing |
| **Basispris**  Den vejledende pris som en bil sælges for.  Se: Salgspris | Base price |
| **Bil**  En given bil som er til salg. | Car |
| **Bruger**  En ansat som er oprettet som bruger af systemet med brugernavn og adgangskode. | User |
| **CPR**  Personnummer i det danske CPR-register. Personfølsom data der behandles med særlig forsigtighed.  Format: NNNNNNNNNN  Fx: 140659XXXX | CPR |

*Tabel NNN: Fragment af dataordbog*